Прокуратурата се отказа от арести по случая "Желяз Андреев" - Mediapool.bg
Красен Николов | 16:40 | 12 април 2018 | 23 коментара
Главният прокурор Сотир Цацаров няма да изпълни искането на САЩ за арест на още четирима българи, обвинени в Маями за нарушаване на американското ембарго срещу Сирия. Преди ден Добричкият окръжен съд освободи от ареста 29-годишния българин Желяз Андреев, за когото САЩ искат да бъде екстрадиран. Прокуратурата се отказва да обжалва това съдебно решение. Първоначално от обвинението обявиха, че ще настояват пред втората инстанция за арест. Сега Цацаров лично коригира позицията.
По случая спешно се задейства и външното министерство, след като Андреев се оплака, че е търсил безрезултатно съдействие от българските власти още миналата година.
Главният прокурор каза в четвъртък, че договорът за екстрадициите между България и САЩ не дава възможност за преценка на прокуратурата дали някой трябва да се арестува, или не. В споразумението пише, че прокуратура задържа издирвания, а след това внася в съда искане за постоянен арест до 60 дни. Поради тази причина е нямало начин Желяз Андреев да не бъде арестуван. Освен него в САЩ са обвинени още българи - Михаела Ненова, Любка Христова, Искрен Георгиев и Иван Сергиев. Техният арест е поискан в четвъртък от бюрото на Интерпол във Вашингтон.
Цацаров обяви, че последното искане за четворен арест на САЩ обаче няма да бъде изпълнено. Причината е, че то е напълно идентично с това за Желяз Андреев, за когото вече има произнасяне на българския съд. Прокуратурата вече е поискала междудържавни консултации по въпроса, стъпвайки върху решението на съда в Добрич за Андреев. Договорът между България и САЩ дава възможност определени казуси да бъдат консултирани между Министерството на правосъдието и Държавния департамент на САЩ. Тази опция се използва за първи път, тъй като досега не е имало проблеми с екстрадициите от и за САЩ.
В сряда Окръжният съд в Добрич пусна Желяз Андреев на свобода срещу най-леката мярка за неотклонение "подписка". Българинът е издирван от САЩ по обвинения в заговор за нарушаване на американски федерален закон и измама на държавата, както и за шест случая на "износ и опит за износ" на стоки към Сирия, която е под ембарго. Според американските власти той е извършил тези престъпления като служител в кол център в София, който е собственост на българския офис на американската фирма "AW Tronics".
Тримата шефове и собственици на компанията вече бяха осъдени в САЩ за търговия със сирийската авиокомпания "Сириан еър" (Syrian air) в нарушение на ембаргото. По време на делото те са дали показания срещу редовите служители в кол центъра в България. Така през 2016 г. прокуратурата в Маями задочно повдига обвинения на петимата българи, но необяснимо екстрадицията им се иска с две години закъснение. По законите в САЩ тези случаи са наказуеми със затвор до 20 години. Според обвинението извършителите осъществявали доставките чрез подправяне на документи и укриване на страната получател на стоките.
Преди ден българският съд постави под въпрос твърденията на властите в САЩ за вината на Желяз Андреев.
"Работата на (Желяз) Андреев във въпросната българска фирма е имала изцяло обслужващ - технически характер, поради което с действията си лицето не е могло да предизвика каквато и да било част от инкриминирания престъпен резултат", посочва Добричкият окръжният съд.
Магистратите допълват, че в обвинителния акт не е посочен действащият на територията на ЕС и България ограничителен режим за доставка в Сирия на стоките, които са предмет на обвинението. Съдът не е съгласен с искането за арест и поради още една причина - в продължение на две години, докато е текло делото срещу шефовете на фирмата в САЩ, Желяз Андреев не е бил потърсен. Това опровергава аргумента за неотложност на задържането и исканата екстрадиция.
Главният прокурор Сотир Цацаров коментира, че решението на съда в Добрич е написано "много професионално". Цацаров е бивш шеф на Окръжния съд в Пловдив. В качеството си на бивш съдия, той допълни, че може да се постави под "огромен въпрос" дали договорът между България и САЩ дава възможност за екстрадиция на българи за точно тези обвинения.
Премиерът разпореди на МВнР да се задейства
По разпореждане на премиера Бойко Борисов Министерството на външните работи предприе спешни действия за изясняване на всички обстоятелства по случая с Желяз Андреев. Институциите се задействаха, след като в четвъртък сутринта Андреев заяви пред бТВ, че МВнР, президентството и канцеларията на омбудсмана още от миналата година са били запознати с повдигнатото му обвинение, но не са направили нищо с мотива, че няма официално искане за екстрадирането му.
Самият Желяз Андреев каза пред Нова тв, че двамата собственици на компанията и сестра им са получили нищожни присъди в сравнение с първоначално поисканите в обвинителния акт. "Напълно е възможно в момента да става въпрос за измиване на ръце и те да са сключили сделка с прокуратурата в САЩ", добави той.
"Постъпих във фирмата през май 2013 г. Аз бях служителят на най-ниско ниво. Трябваше да се свързвам с различни компании и да ги питам дали имат нужда от авиационни части. Не съм подписвал нито един документ, не съм сключвал договор, не съм виждал нито един от клиентите. Не съм взимал решения, които пряко касаят нарушаване на ембарго", увери Андреев.
Заради случая зам.-външният министър Юрий Щерк покани на среща американския посланик в София Ерик Рубин, а българският посланик във Вашингтон Тихомир Стойчев поиска спешно да бъде приет от заместник помощник държавния секретар за Европа Матю Палмър за изясняване на исканията на американската страна, съобщи МВнР.
"Казусът е започнат погрешно изначално. Желяз не е материално отговорно лице по нашето право, нито изпълнява управленски функции. Това е разликата между нашето и англосаксонското право", коментира неговият адвокат Ивайло Дерменджиев пред бТВ и допълни, че според приетата в САЩ система е много по-лесно човек да бъде обвинен на база на документ, който е подписал.
По думите му обвиненията, повдигнати на Андреев, нямат български еквивалент и точно това би трябвало да е основанието страната ни да откаже да го екстрадира и процесът срещу него в САЩ да се гледа задочно.
Просто българското законодателство не борави с понятието "заговор за престъпление и измама към САЩ".
Протести в защита на 29-годишния Желяз Андреев са планирани в четвъртък вечерта пред съдебните палата в София и Добрич. Те са организирани от негови приятели в социалните мрежи с призив да не се допусне той бъде екстрадиран в Съединените щати.
На 7 април Желяз Андреев бе задържан от полицията в Добрич заради искането за екстрадиция. От май 2013 г. до април 2016 г. той е бил служител в отдел "Продажби" в българския офис на американската компания AW Tronics. Той е осъществявал продажби на авиационни части на авиокомпании, сред които и на сирийската авиокомпания "Сириан еър".
Защитата на Андреев твърди, че той не е подозирал, че тези сделки са в нарушение на ембаргото, наложено от САЩ на Сирия. Българинът е бил назначен на трудов договор по българското трудово законодателство в компания, регистрирана в България. Централният офис на фирмата е в САЩ. Той никога не е уведомяван, че работи по чуждо законодателство. Не е минавал и инструктаж за стоките с възможна двойна употреба.
Желяз Андреев не е подбирал сам и клиентите, които е обслужвал от позицията си на "Продавач интернет търговия", което е най-ниското ниво в йерархията на отдел "Продажби" на компанията. Американската компания не запознава служителите си със спецификите на тези клиенти или със съществуващите регулации на САЩ с държавите, в които са базирани тези фирми, твърдят близките на арестувания българин, цитирани от сайта "Добрич онлайн".
Сирийските авиолинии са били само една от компаниите в портфолиото на Желяз. В рамките на няколко месеца той осъществява няколко сделки с този клиент. Повечето от тях са по време на 6-месечния му изпитателен срок, разказват близките.
Американската прокуратура твърди, че фирмата е подавала неистинска информация на федерални агенции с цел да прикрие сделките със "Сириън Еър", а тримата шефове са "насърчавали служителите си, които съзнателно са продавали забранени стоки на сирийските авиолинии". Те от своя страна са съучастници на режима на президента Башар Асад, смятат обвинителите зад Океана.